钦定古今图书集成/明伦汇编/官常典/第463卷 > 蒯恩
## 钦定古今图书集成/明伦汇编/官常典/第463卷 > 蒯恩

按《宋书》本传，“恩字道恩，兰陵承人也。高祖征孙恩，县
差为征民，充乙士，使伐马刍。恩常负大束，兼倍馀人，
每舍刍于地，叹曰：‘大丈夫弯弓三石，奈何充马士’？”高
祖闻之，即给器仗。恩大喜，自征妖贼，常为先登，多斩
首级。既习战阵，胆力过人，诚心忠谨，未尝有过失，甚
见爱信。于娄县战，箭中左目。从平京城，进定京邑，以
宁远将军领幢，随振武将军道规西讨卤桓仙客，克
偃月垒，遂平江陵。义熙二年，贼张坚据应城反，恩击
破之，封都乡侯。从伐广固，又有战功。卢循逼京邑，恩
力战于查浦，贼退走，与王仲德等追破循别将范宗
民于南陵。循既走还广州，恩又领千馀人随刘藩追
徐道覆于始兴，斩之。迁龙骧将军、兰陵太守。高祖西
征刘毅，恩与王镇恶轻军袭江陵，事在《镇恶传》。以本
官为太尉长兼行参军，领众二千，随益州刺史朱龄
石伐蜀。至彭模，恩所领居前，大战。自朝至日昃，勇气
益奋，贼破走。进平成都，擢为行参军，改封北至县五
等男。高祖伐司马休之及鲁宗之，恩与建威将军徐
逵之前进，逵之败没，恩阵于堤下。宗之子轨乘胜击
恩，矢下如雨，呼声震地。恩整厉将士，置阵坚严，轨屡
冲之不动，知不可攻，乃退。高祖善其能，将军持重。江
陵平定，复追鲁轨于石城，轨弃城走。恩追至襄阳，宗
之奔羌，恩与诸将追讨，至鲁阳关乃还。恩自从征讨，
每有危急，辄率先诸将，常陷坚破阵，不避艰崄。凡百
馀战，身被重疮。高祖录其前后功劳，封新宁县男，食
邑五百户。高祖世子为征卤将军，恩以大府佐领中
兵参军，随府转中兵参军。高祖北伐，留恩侍卫世子，
命朝士与之交。恩益自谦损，与人语，常呼位官而自
称为“鄙人。”抚待士卒，甚有纪纲，众咸亲附之。迁谘议
参军，转辅国将军、淮陵太守，世子开府，又为从事中
郎，转司马，将军，太守如故。入关迎桂阳公义真。义真
还至青埿，为佛《佛卤》所追，恩断后，力战连日，义真前
军奔散，恩军人亦尽为卤所执，死于卤中。子国才嗣。